Ζήνα: Η Πριγκίπισσα του Πολέμου

***Ζήνα: Η Πριγκίπισσα του Πολέμου*** (αγγλικά: *Xena: Warrior Princess*) ονομάζεται μια αμερικανική τηλεοπτική σειρά η οποία μεταδόθηκε για πρώτη φορά από τον Σεπτέμβριο του 1995 έως τον Ιούνιο του 2001. Δημιουργήθηκε από τον συγγραφέα και σκηνοθέτη Robert Tapert με την προσωπική εταιρεία παραγωγής του, Renaissance Pictures, σε συνεργασία με τον Ρ. Τζ. Στιούαρτ και τον Σαμ Ράιμι, ως μία συνέχεια της ιστορίας της Ζήνας που πρωτοεμφανίστηκε σε τρία επεισόδια της προγενέστερής της τηλεοπτικής σειράς *[[Ηρακλής (τηλεοπτική σειρά)|Hercules: The Legendary Journeys]]* (*Ηρακλής: Τα Θρυλικά Ταξίδια*) των ίδιων δημιουργών. Την μουσική επένδυση της σειράς υπογράφει ο Τζόσεφ ΛοΝτούκα. Η Λούσυ Λόουλες πρωταγωνίστησε ως η ομώνυμος χαρακτήρας.

Η υπόθεση της σειράς εκτυλίσσεται κυρίως στην αρχαία Ελλάδα και στην Ιταλία (αλλά και σε άλλους αρχαίους τόπους), προσαρμόζοντας την ελληνική και ρωμαϊκή μυθολογία στις ανάγκες της, καθώς επίσης και τις μυθολογίες άλλων αρχαίων πολιτισμών, όπως της Κίνας και των Ινδιών.

Η τηλεοπτική σειρά έτυχε διεθνούς απήχησης και ο πρωταγωνιστικός ρόλος της Ζήνας (πρότυπο της δυνατής, ανεξάρτητης, ικανής γυναίκας πολεμίστριας που ταξιδεύει στον αρχαίο κόσμο έχοντας συντροφιά την φίλη της Γαβριέλα) εξελίχθηκε σε σύμβολο για την παγκόσμια λεσβιακή κοινότητα.

Το 2011 δημιουργήθηκε στο Facebook η σελίδα "The Xena Movie Campaign" (Καμπάνια για την ταινία Ζήνα).

## Χαρακτήρες και Ηθοποιοί

* Ζήνα, η Πριγκίπισσα του Πολέμου (Λούσυ Λόουλες) - Κεντρική πρωταγωνίστρια της σειράς. Μία πρώην ανελέητη πολέμαρχος και αδίστακτη δολοφόνος από την πόλη της Αμφίπολης και νυν υπερασπίστρια του καλού ταξιδεύει στον αρχαίο κόσμο μαζί με την αχώριστη σύντροφό της Γαβριέλλα, προσπαθώντας να διορθώσει το κακό που έπραξε στο παρελθόν και να βρει την λύτρωση. 

* Γαβριέλλα, η Μαχητική Βάρδος της Ποτίδαιας (Ρενέ Ο' Κόνορ) - Ένα νεαρό κορίτσι από την Ποτίδαια την οποία έσωσε η Ζήνα από τον πολέμαρχο και πρώην πολεμικό σύντροφο της Ζήνας, Δράκο, και από τότε την συντροφεύει στις περιπέτειές της.

* Τζόξερ, ο Ισχυρός  - Ένας νεαρός Αθηναίος που επιθυμεί διακαώς να αποδείξει το πολεμικό του σθένος, τις πιο πολλές φορές ανεπιτυχώς. Είναι κρυφά ερωτευμένος με την Γαβριέλλα και είναι ο καλύτερος φίλος της Ζήνας και της Γαβριέλλας. Ο Τζόξερ δολοφονείται, γέρος πια, από την κόρη της Ζήνας, την Εύα, στο τέλος του πέμπτου κύκλου της σειράς. 

* Άρης, ο Θεός του Πολέμου (Κέβιν Σμιθ) 

* Αφροδίτη, η Θεά του Έρωτα (Αλεξάντρα Τάιντιγκς)

* Αυτόλυκος, ο Βασιλιάς των Κλεφτών (Μπρους Κάμπελ)

* Καλλιστώ (Χάντσον Λικ). Η Καλλιστώ ήταν μια κοπέλα από το χωριό της Κίρρας. Σε πολύ νεαρή ηλικία είδε τους γονείς της να καίγονται ζωντανοί από την Ζήνα και τον στρατό της, όταν οι τελευταίοι λεηλάτησαν το συγκεκριμένο χωριό. Αναφέρεται ότι η επιδρομή του στρατού της Ζήνας στην Κίρρα, ήταν η μοναδική περίπτωση κατά την οποία σκοτώθηκαν και γυναικόπαιδα. Η Καλλιστώ μεγάλωσε έχοντας στο μυαλό της να εκδικηθεί την Ζήνα και εξελίχθηκε στη Νέμεσιν της Ζήνας, έχοντας της ίδιες πολεμικές δεξιότητες και ικανότητες με αυτήν (σσ η Καλλιστώ ήταν η μοναδική εκτός της Ζήνας που μπορούσε να πιάσει και να πετάξει το Σάκραμ). Η Καλλιστώ, κατά την διάρκεια της σειράς, έγινε αθάνατη και στην συνέχεια, τρώγοντας αμβροσία, έγινε θεά μέχρι που τελικά η Ζήνα την σκότωσε στο τέλος του τρίτου κύκλο της σειράς. Στον τέταρτο κύκλο της σειράς, το πνεύμα της Καλλιστώς βασανίζεται στην κόλαση και στέλνεται στη Γη με σκοπό να επηρεάσει την Ζήνα, έτσι ώστε αυτή να αφήσει τον δρόμο που ακολουθεί, αυτόν της πολεμίστριας και να ακολουθήσει τον δρόμο της αγάπης. Στον πέμπτο κύκλο της σειράς, το αγγελικό πνεύμα της Ζήνας ανταλλάζει θέσεις με το δαιμονικό πνεύμα της Καλλιστώς και έτσι η Ζήνα γίνεται δαίμονας της Κολάσεως και η Καλλιστώ άγγελος του Παραδείσου. Το αγγελικό πνεύμα της Καλλιστώς συναντά στον Παράδεισο τους γονείς της, έπειτα μετενσαρκώνεται στην Εύα, την κόρη της Ζήνας και αποκτά μια καινούρια ζωή σαν Εύα.    
* Ιούλιος Καίσαρ, ο Αυτοκράτορας της Ρώμης (Καρλ Ούρμπαν)

* Έφινυ, η Βασίλισσα των Αμαζόνων (Ντανιέλ Κόρμακ)

* Άλτι, η Σαμάνος του Σκότους (Κλερ Στάνσφιλντ). Η Άλτι ήταν μια πανίσχυρη μάγισσα η οποία επηρέαζε την Ζήνα κατά την διάρκεια των "σκοτεινών της χρόνων", δίνοντάς της την υπόσχεση ότι αν ακολουθούσε τα σατανικά της σχέδια, θα την έκανε "Καταστροφέα των Εθνών". Η Ζήνα σκότωσε την Άλτι, αλλά το πνεύμα της συνέχιζε να αποτελεί απειλή για την Ζήνα τόσο σε αυτή την ζωή όσο και στις επόμενες ζωές της.

* Αθηνά, η Θεά της Σοφίας, της Τέχνης, του Πολέμου και της Μηχανορραφίας (Πάρις Τζέφερσον)

* Άδης, ο Θεός του Κάτω Κόσμου και των Νεκρών (Έρικ Τόμσον, Στίβεν Λοβατ)

* Έρις, η Θεά της Διχόνοιας (Μέγκαν Ντέσμοντ) - Η Θεά προσπαθεί να σπείρει στους ανθρώπους τη διχόνοια και το μίσος. Αποκεφαλίστηκε από τη Ζήνα, όταν προσπάθησε με τους άλλους θεούς να σκοτώσει την Εύα. 

* Βιργίλιος (Γουίλιαμ Γκρέγκορι Λι). Ο μεγαλύτερος γιος του Τζόξερ. Του άρεσε να γράφει ποιήματα παρά την επιθυμία του πατέρα του να γίνει πολεμιστής. Ο Βιργίλιος, όπως και ο πατέρας του ήταν ερωτευμένος με την Γαβριέλλα, η οποία, σε κάποια επεισόδια του έκτου κύκλου της σειρά, έμμεσα έδειχνε να ενδιαφέρεται ερωτικά για τον Βιργίλιο.

*  Ελπίδα (Hope) (Έιμι Μόρρισον/Ρενέ Ο Κόνορ). Η Ελπίδα ήταν η κόρη που απέκτησε η Γαβριέλλα ύστερα από τη γονιμοποίησή της από τον σατανικό θεό Ντέιχακ. Η Ελπίδα αναπτύχθηκε αφύσικα γρήγορα και ενήλικη πια έμοιαζε ακριβώς όπως η μητέρα της Γαβριέλλα. Η Ελπίδα από την στιγμή που γεννήθηκε είχε τηλεπαθητικές ικανότητες και άρχισε να σκοτώνει. Η Ελπίδα ήταν ένα βδέλυγμα που κατάφερε να επιβιώσει, γιατί η Γαβριέλλα παράκουσε την Ζήνα που της είπε ότι το μωρό πρέπει να θανατωθεί. Η Γαβριέλλα όμως δεν μπόρεσε να την σκοτώσει και την έστειλε μακρυά, κρύβοντάς της σε ένα καλάθι το οποίο έριξε στο ποτάμι, λέγοντας ψέματα στην Ζήνα ότι την είχε σκοτώσει. Η Ελπίδα εμφανίστηκε ξανά σαν παιδί πια στο επεισόδιο του τρίτου κύκλου της σειράς με τίτλο "Maternal Insticts" (Μητρικά Ένστικτα), με το όνομα Φέιλα. Ελευθέρωσε την Καλλιστώ η οποία είχε παγιδευτεί από τη λάβα και της ζήτησε να την υπηρετήσει. Η Γαβριέλλα κατάλαβε ότι η Φέηλα στην πραγματικότητα ήταν ή κόρη της η Ελπίδα και μάλωσε με την Ζήνα η οποία την κατηγόρησε ότι της είχε πει ψέματα ότι την είχε θανατώσει. Η Ζήνα είπε ότι πρέπει να σκοτώσουν την Ελπίδα δίνοντάς της να πιει δηλητήριο. Η Γαβριέλλα της είπε ότι δεν πρόκειται να την αφήσει να σκοτώσει την κόρη της και ότι με την σωστή καθοδήγηση, η κόρη της μπορεί να μάθει να ελέγχει τις δυνάμεις της και να γίνει καλή. Η Καλλιστώ δημιούργησε αντιπερισπασμό και η Ελπίδα σκότωσε τον κένταυρο Κάλλιπο και τον γιο της Ζήνας Σόλαν. Η Ζήνα παγιδεύει την Καλλιστώ κάτω από ένα βουνό. Η Γαβριέλλα δολοφονεί την κόρη της, δίνοντάς της να πιει δηλητήριο. Η Ζήνα και η Γαβριέλλα κηδεύουν τα παιδιά τους και μετανιωμένη η Γαβριέλλα ζητά συγνώμη από την Ζήνα που δεν μπόρεσε να σκοτώσει την Ελπίδα τότε που της το ζήτησε η Ζήνα. Η Ζήνα δεν δέχεται τη συγνώμη και κατηγορεί την Γαβριέλλα ότι είναι υπεύθυνη για τον θάνατο του γιού της Σόλαν. Οι δρόμοι τους χωρίζουν και η Ζήνα προσπαθεί να σκοτώσει την Γαβριέλλα, για να εκδικηθεί τον θάνατο του γιού της. Η Ελπίδα εμφανίζεται και πάλι ενήλικη πια στα τελευταία επεισόδια του τρίτου κύκλου της σειρά όπου και παίρνει την οριστική της μορφή αυτή της Γαβριέλλας, με στόχο να ανοίξει την πύλη που θα φέρει στον κόσμο τον πατέρα της, τον σατανικό θεό Ντέιχακ. Η Ελπίδα και ο Άρης (ο οποίος συμφώνησε με τον Ντέιχακ να του δοθεί εξέχουσα θέση στον καινούριο κόσμο που θα δημιουργήσει ο Ντέιχακ όταν εισέλθει στη Γη) κάνουν το πρώτο τους παιδί, ένα τέρας, τον Καταστροφέα. Η Γαβριέλλα αρπάζει την Ελπίδα και πέφτουν μαζί στον λάκκο με την λάβα. Στο τέταρτο κύκλο της σειράς η Ελπίδα που είχε σωθεί από την πτώση χάριν στον πατέρα της, παριστάνει την Γαβριέλλα και ζει την ζωή της Γαβριέλλας. Ο Καταστροφέας σκοτώνει τους κατοίκους της Ποτίδαιας. Η Ζήνα καταλαβαίνει ότι η Ελπίδα παριστάνει την Γαβριέλλα και βρίσκει την Γαβριέλλα στο δάσος. Η Γαβριέλλα δεν θυμάται πως σώθηκε από την πτώση της στον λάκκο με την λάβα. Η Ζήνα και η Γαβριέλλα τραυματίζουν θανάσιμα τον Καταστροφέα ο οποίος πριν πεθάνει σκοτώνει την Ελπίδα νομίζοντας ότι είναι η Γαβριέλλα. Ο Καταστροφέας και η Ελπίδα πεθαίνουν αγκαλιασμένοι.

* Σόλαν (Ντέιβιντ Τέυλορ/Νίκο Βέλλα). Ο Σόλαν ήταν ο γιος της Ζήνας και του Βορέα, η οποία τον γέννησε κατά την περίοδο των σκοτεινών χρόνων και τον παρέδωσε να τον μεγαλώσει ο κένταυρος Κάλλιππος ο οποίος ήταν εχθρός της Ζήνας και φίλος του Βορέα. Η Ζήνα είδε ζωντανό τον γιο της Σόλαν μόνο σε δύο επεισόδια της σειράς, και συγκεκριμένα στο  επεισόδιο του δεύτερου κύκλου με τίτλο " Το Ορφανό Του Πολέμου" (Orphan of War) και στο επεισόδιο του τρίτου κύκλου με τίτλο "Μητρικά Ένστικτα" (Maternal Instincts). Ο Σόλαν γνώριζε ότι ο πατέρας του ήταν ο ήρωας και ο φίλος των κενταύρων Βορέας αλλά  ποτέ δεν έμαθε ότι η Ζήνα ήταν η μητέρα του. Ο Σόλαν δολοφονήθηκε από την Ελπίδα, την σατανική κόρη της Γαβριέλλας, με την βοήθεια της Καλλιστώς η οποία αφού εκδικήθηκε με αυτόν τον τρόπο την Ζήνα, δεν βρήκε την γαλήνη που νόμιζε ότι θα βρει και πλέον χωρίς να έχει η ίδια κάποιο λόγο για να ζει, επιθυμούσε τον θάνατό της, κάτι που δεν μπορούσε να γίνει γιατί στο μεταξύ είχε γίνει θεά. Στο επεισόδιο του τρίτου κύκλου με τίτλο "The Bitter Suite" (Πικρή Συνέχεια), σε έναν παράξενο ονειρικό κόσμο, την Ψευδαισθησία, ο Σόλαν βοηθάει την Ζήνα να ξαναφτιάξει τις σχέσεις της με την Γαβριέλλα και μαθαίνει ότι η Ζήνα είναι η μητέρα του. Στο επεισόδιο του πέμπτου κύκλου με τίτλο "God Fearing Child" η εγκυμονούσα στην Εύα Ζήνα, επισκέπτεται τον Κάτω Κόσμο του Άδη, όπου συναντά το πνεύμα του Σόλαν παγιδευμένο οικειοθελώς στα Τάρταρα προκειμένου να μην ξεχάσει την ζωή του και το οδηγεί στα Ηλύσια Πεδία για να μπορέσει να βρει την γαλήνη.

* Λίβυα/Εύα, η Αγγελιαφόρος του Ιλάι (Αντριέν Γουίλκινσον). Η Εύα ήταν η κόρη της Ζήνας. Ο αφύσικος τρόπος της σύλληψής της (σσ ήταν η μετενσάρκωση του αγγελικού πνεύματος της Καλλιστώς) έφερε το τέλος του Δωθεκαθεϊσμού και την αρχή του Μονοθεϊσμού (σσ χρησιμοποιήθηκαν στην σειρά και πρώιμα χριστιανικά σύμβολα όπως ο ιχθύς). Η Εύα μεγάλωσε μακρυά από την Ζήνα η οποία μαζί με την Γαβριέλλα ήταν παγιδευμένες, σε κατάσταση ύπνου, επί 25 χρόνια, τοποθετημένες από τον θεό Άρη, μέσα σε φέρετρα από πάγο, στο εσωτερικό του βουνού Αίτνα της Σικελίας. Ο Αυτοκράτορας Οκτάβιος μεγάλωσε την Εύα ως Λίβυα στη Ρώμη και στη συνέχεια ήθελε να την παντρευτεί. Η Λίβυα/Εύα ήταν η καλύτερη πολεμίστρια της Ρώμης ως η Υπέρμαχος της Ρώμης και αδίστακτη σφαγέας. Βρισκόταν υπό την επήρεια του θεού Άρη. Σκότωσε, δολοφόνησε και σφαγίασε χιλιάδες κόσμου στο όνομα της μητέρας Ρώμης. Όταν η Ζήνα της αποκάλυψε ότι ήταν η κόρη της και ότι το πραγματικό της όνομα ήταν Εύα, η Λίβια σκότωσε τον Τζόξερ και έβαλε στόχο να σκοτώσει και την Ζήνα. Με την βοήθεια του Ιλάι η Λίβυα αποδέχεται τον πραγματικό της εαυτό και γίνεται η Εύα η Αγγελιοφόρος του Ιλάι.

* Βάρια, η Νέα Βασίλισσα των Αμαζόνων (Τσανίνα Τζόλσον)

* Ιλάι, ο Μέγας Προφήτης (Τιμ Όμουντσον). Ο προφήτης της αγάπης που μίλησε για έναν και μοναδικό θεό. Ήταν αυτός που βοήθησε την Γαβριέλλα να ανακαλύψει και να ακολουθήσει τον πραγματικό της δρόμο, τον δρόμο της αγάπης. Ήταν αυτός ο οποίος με την  βοήθεια του αγγελικού πνεύματος της Καλλιστώς ανέστησε την Ζήνα και την Γαβριέλλα μετά την σταύρωσή τους από τον Ιούλιο Καίσαρα.

* Αμαρίς, Αμαζόνα (Τζένιφερ Σκάι)

## Εξωτερικοί σύνδεσμοι
* ''Ζήνα'' στο IMDb

Κατηγορία:Τηλεοπτικές σειρές της Universal Television
Κατηγορία:Αρχαία Ελλάδα στη μυθοπλασία
Κατηγορία:Φεμινιστικά έργα
Κατηγορία:Τηλεοπτικές σειρές τοποθετημένες στην Ελλάδα
Κατηγορία:Νεοζηλανδικές τηλεοπτικές σειρές
Κατηγορία:Αμερικανικές τηλεοπτικές σειρές φαντασίας
Κατηγορία:Τηλεοπτικά προγράμματα που έγιναν ταινίες